Хэкужьыр зрагъэцIыху
Налшык щыIэ «Къурш псынэ» зыгъэпсэхупIэм и бжэхэр мы махуэхэм хузэIуахащ ди лъэпкъэгъу ныбжьыщIэ цIыкIухэу Тыркум, Ставрополь куейм, Мэздэгу щIыналъэм къикIахэм.
ТхьэмахуитIкIэ ди республикэм щыхьэщIэну сабийхэм КъБР-м и щIыпIэ нэхъ дахэ дыдэхэр зрагъэлъагъунущ, музейхэм кIуэнущ, я унэцIэджэгъухэр, Iыхьлыхэр зрагъэцIыхунущ. А псом ящхьэжу, хамэ щIыпIэ къикIа ныбжьыщIэхэм махуэ къэс анэдэлъхубзэмкIэ дерсхэр драгъэкIуэкIынущ. Адыгэбзэр абыхэм ирагъэщIэнущ ди республикэм и школхэмрэ еджапIэ нэхъыщхьэхэмрэ я егъэджакIуэ пажэхэм. Апхуэдэ программэ гъэщIэгъуэн ди хьэщIэхэм яхузэхигъэуващ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм.
Хамэ къэрал щыпсэу ди лъэпкъэгъухэмрэ хэкум исхэмрэ я зэпыщIэныгъэр егъэфIэкIуэным хуэунэтIауэ КъБР-м и Правительствэм 2012 гъэм къыдигъэкIа Унафэм ипкъ иткIэ, иужьрей илъэситхум гъэ къэс къызэрагъэпэщ мыпхуэдэ лагерхэр. Мы гъэм ди деж зыщагъэпсэхунущ хэхэс адыгэхэм ящыщ ныбжьыщIэ 40-м нэсым. Сабий 30-р Тыркум и Анкара, Истамбыл, Къайсэр къалэхэм къикIащ.
ГуфIэгъуэ зэIущIэкIэ вэсэмахуэ къызэIуахащ лагерым и лэжьыгъэр. ЗыгъэпсэхупIэм и пщIантIэшхуэм щетIысэкIа хьэщIэ цIыкIухэм псалъэ гуапэкIэ зыхуагъэзащ абы кърихьэлIахэу министр Къумахуэ Мухьэ- дин (сурэтым), Дунейпсо Адыгэ Хасэм, Къэбэрдей Адыгэ Хасэм, «Эльбрусоид»-м я лIыкIуэхэм. Я нэгу зрагъэужьыну, хэкум зыщагъэпсэхуну къэкIуэжа сабийхэм ахэр гуапэу ехъуэхъуащ икIи къыхагъэщащ абыхэм я хьэщIэгъуэр гъэщIэгъуэну, купщIафIэу, гукъинэу зэрекIуэкIынур.
ГуфIэгъуэ махуэр ягъэдэхащ уэрэджыIакIуэхэу Бий Аслъэн, Гергокаевэ Хьэлимэт сымэ, Хьэщыкъуей Аллэ зи унафэщI «Нартшыр» къэфакIуэ гупым, нэгъуэщIхэми.
ЩОДЖЭН Iэминат.
Сурэтхэр МАМИЙ Руслан трихащ.
